ՀԱՎԵԼՎԱԾ

Եվրասիական տնտեսական հանձնաժողովի կոլեգիայի 2017 թվականի փետրվարի 28-ի թիվ 6 հանձնարարականի

ԿԱՐԳ

համաձայնեցված (համակարգված) ագրոարդյունաբերական քաղաքականության իրականացման՝ ներառյալ գյուղատնտեսությանը տրամադրվող պետական աջակցության հարցերի հետ կապված վեճերի վերաբերյալ բանակցություններ եւ խորհրդակցություններ կազմակերպելու եւ անցկացնելու

1. Սույն կարգը մշակվել է «Եվրասիական տնտեսական միության մասին» 2014 թվականի մայիսի 29-ի պայմանագրի 95-րդ հոդվածի 6-րդ կետի եւ «Եվրասիական տնտեսական հանձնաժողովի մասին» հիմնադրույթի («Եվրասիական տնտեսական միության մասին» 2014 թվականի մայիսի 29-ի պայմանագրի թիվ 1 հավելված) 43-րդ կետի 8-րդ ենթակետի իրագործման նպատակներով եւ սահմանում է համաձայնեցված (համակարգված) ագրոարդյունաբերական քաղաքականության իրականացման՝ ներառյալ գյուղատնտեսությանը տրամադրվող պետական աջակցության հարցերի հետ կապված վեճերի մինչդատական կարգավորման նպատակով Եվրասիական տնտեսական միության անդամ պետությունների կողմից (այսուհետ համապատասխանաբար՝ անդամ պետություններ, Միություն) Եվրասիական տնտեսական հանձնաժողովի (այսուհետ՝ Հանձնաժողով) մասնակցությամբ բանակցություններ եւ խորհրդակցություններ կազմակերպելու եւ անցկացնելու ընթացակարգը (այսուհետ համապատասխանաբար՝ բանակցություններ եւ խորհրդակցություններ, վեճեր):

2. Բանակցությունների եւ խորհրդակցությունների ընթացակարգը նախաձեռնող անդամ պետությունը (այսուհետ՝ նախաձեռնող) բանակցություններ եւ խորհրդակցություններ անցկացնելու մասին պաշտոնական գրավոր դիմում (այսուհետ՝ դիմում) է ուղարկում մյուս անդամ պետությանը (այսուհետ՝ պատասխանող) եւ դիմումն ուղարկելու օրվանից ոչ ուշ, քան 10 օրացուցային օրվա ընթացքում այդ մասին տեղեկացնում է Հանձնաժողովին։ Նախաձեռնողը եւ պատասխանողը վեճի կողմերն են:

3. Դիմումում պետք է նշվեն բանակցություններ եւ խորհրդակցություններ նախաձեռնելու համար հիմք հանդիսացած փաստերը՝ անդամ պետությունների օրենսդրությանը եւ (կամ) Միության իրավունքին արված հղումով, ինչպես նաեւ առաջարկություններ բանակցությունների եւ խորհրդակցությունների անցկացումը կազմակերպելու վերաբերյալ:

4. Պատասխանողը դիմումն ստանալու օրվանից հետո 10 օրացուցային օրվա ընթացքում նախաձեռնողի հետ համաձայնեցնում է բանակցությունների եւ խորհրդակցությունների անցկացման ամսաթիվն ու վայրը եւ համապատասխան տեղեկատվությունն ուղարկում է Հանձնաժողով: Դիմումն ստանալու օրը, այդ թվում նաեւ էլեկտրոնային փոստով ստացված, համարվում է դրա գրանցման օրը:

5. Հանձնաժողովը գրավոր տեղեկացնում է անդամ պետություններին բանակցությունների եւ խորհրդակցությունների առարկայի, դրանց անցկացման ամսաթվի եւ վայրի մասին պատասխանողից համապատասխան տեղեկատվությունն ստանալու օրվանից ոչ ուշ, քան 5 աշխատանքային օրվա ընթացքում:

6. Վեճի կողմ չհանդիսացող անդամ պետություններն իրավունք ունեն մասնակցելու բանակցություններին եւ խորհրդակցություններին՝ Հանձնաժողովից բանակցություններ եւ խորհրդակցություններ անցկացնելու մասին տեղեկատվությունն ստանալու օրվանից ոչ ուշ, քան 10 օրացուցային օրվա ընթացքում հայտնելով նախաձեռնողին, պատասխանողին եւ Հանձնաժողովին վեճի վերաբերյալ իրենց դիրքորոշման մասին:

7. Բանակցություններին եւ խորհրդակցություններին մասնակցող անդամ պետությունները որոշում են գործադիր իշխանության լիազորված պետական մարմիններին, որոնք պատասխանատու են բանակցությունների եւ խորհրդակցությունների շրջանակներում անդամ պետությունների դիրքորոշման ձեւավորման համար, եւ այդ մասին տեղեկացնում են Հանձնաժողովին։

8. Բանակցությունների եւ խորհրդակցությունների անցկացումը կարող է իրականացվել աշխատանքային հանդիպումների ձեւաչափով, Ագրոարդյունաբերական համալիրի հարցերով խորհրդատվական կոմիտեի (այսուհետ՝ Խորհրդատվական կոմիտե) աշխատանքի ձեւաչափով, ինչպես նաեւ վեճի կողմերի կողմից սահմանվող այլ ձեւաչափով:

9. Բանակցությունների եւ խորհրդակցությունների ընթացքն ու արդյունքները, ինչպես նաեւ վեճը լուծելու համար էական նշանակություն ունեցող հանգամանքներն ամրագրվում են արձանագրության մեջ, որը կազմվում է բանակցությունների եւ խորհրդակցությունների մասնակիցների թվին հավասար օրինակների թվով, որոնք ստորագրվում են անդամ պետությունների կողմից նշանակված պաշտոնական ներկայացուցիչների կողմից:

10. Բանակցությունների եւ խորհրդակցությունների ընթացքում ստացված տեղեկատվությունը ենթակա չէ հրապարակման եւ տարածման, եթե բանակցություններին եւ խորհրդակցություններին մասնակցող անդամ պետություններն այլ համաձայնության չեն եկել:

11. Այն դեպքում, երբ նախաձեռնողը որոշում է ընդունում Միության դատարան դիմելու մասին, նա իր որոշման մասին տեղեկացնում է անդամ պետություններին եւ Հանձնաժողովին։

12. Անդամ պետությունների եւ Հանձնաժողովի ներկայացուցիչների մասնակցության հետ կապված ծախսերը համապատասխանաբար կրում են նրանց ուղարկող անդամ պետությունները եւ Հանձնաժողովը:

13. Բանակցությունների եւ խորհրդակցությունների կազմակերպչատեխնիկական ապահովումն իրականացվում է ընդունող կողմի, այդ թվում՝ Հանձնաժողովի հաշվին (այն դեպքում, երբ բանակցությունները եւ խորհրդակցություններն անցկացվում են Հանձնաժողովի հարթակում):